รายงาน WEF ชี้เศรษฐกิจจีนไม่มีแนวโน้มเผชิญภาวะฮาร์ดแลนดิ้ง
รายงาน WEF ชี้เศรษฐกิจจีนไม่มีแนวโน้มเผชิญภาวะฮาร์ดแลนดิ้ง
30 ก.ย. 2558

เวิลด์ อิโคโนมิค ฟอรัม (WEF) เปิดเผยในรายงาน “Global Competitiveness Report 2015-2016” ว่า เศรษฐกิจจีนไม่มีแนวโน้มที่จะเผชิญกับภาวะฮาร์ดแลนดิ้ง แม้ข้อมูลในช่วงที่ผ่านมาทำให้เกิดความวิตกกังวลเกี่ยวกับแนวโน้มเศรษฐกิจของจีนในระดับหนึ่งก็ตาม
รายงาน WEF ระบุว่า จีนบรรลุเป้าหมายด้านการศึกษาและสาธารณสุข อีกทั้งยังได้ลงทุนมูลค่ามหาศาลในสาธารณูปโภคด้านการขนส่งและพลังงาน และยังสร้างความเชื่อมั่นเรื่องบรรยากาศทางเศรษฐกิจมหภาคที่มีเสถียรภาพ ซึ่งความสำเร็จเหล่านี้ ไม่เพียงจะทำให้จีนกลายเป็นศูนย์กลางด้านการผลิตเท่านั้น แต่ยังส่งผลให้สินทรัพย์ของจีนมีการเติบโตที่ดีอย่างต่อเนื่องด้วย
นอกจากนี้ นักวิเคราะห์ของ WEF กล่าวว่า แม้เศรษฐกิจจีนชะลอตัวลงอย่างหลีกเลี่ยงไม่ได้ แต่ก็ถือเป็นสถานการณ์ที่ปกติและคาดการณ์ได้ เมื่อพิจารณาจากสถิติการเติบโตทางเศรษฐกิจที่น่าพอใจของจีนในช่วง 20 ปีที่ผ่านมา
“มีสัญญาณบ่งชี้ว่า รัฐบาลจีนได้เตรียมความพร้อมสำหรับการขยายตัวทางเศรษฐกิจในรูปแบบใหม่ และเตรียมพร้อมที่จะปรับตัวให้เข้ากับเศรษฐกิจที่ขยายตัวในเชิงปริมาณ ไปสู่การขยายตัวในเชิงคุณภาพ” รายงานของ WEF ระบุ สำนักข่าวซินหัวรายงาน                       
 
 